Up-717/02
Natisni
Opravilna št.:
Up-717/02
Datum odločitve:
4. 2. 2003
ECLI:
ECLI:SI:USRS:2003:Up.717.02
Akt:
Ustavna pritožba A. A. zoper sodbo Višjega sodišča v Celju št. Cp 363/2001 z dne 24. 4. 2002 v zvezi s sodbo Okrajnega sodišča v Šmarju pri Jelšah št. P 254/94 z dne 19. 9. 2000
Izrek:
Ustavna pritožba A. A. zoper sodbo Višjega sodišča v Celju št. Cp 363/2001 z dne 24. 4. 2002 v zvezi s sodbo Okrajnega sodišča v Šmarju pri Jelšah št. P 254/94 z dne 19. 9. 2000 se zavrže.
Evidenčni stavek:
Po prvem odstavku 52. člena Zakona o Ustavnem sodišču je ustavno pritožbo treba vložiti v roku 60 dni od vročitve posamičnega akta, zoper katerega je mogoča ustavna pritožba. To pomeni, da je rok za vložitev ustavne pritožbe zoper izpodbijano sodbo začel teči z vročitvijo sodbe Višjega sodišča in ne šele takrat, ko je pritožnik dobil obvestilo državnega tožilstva, da zahteva za varstvo zakonitosti ne bo vložena.
Geslo:
1.4.52.6 - Ustavno sodstvo - Postopek - Procesne predpostavke v postopku ustavne pritožbe - Rok za vložitev ustavne pritožbe.
Pravna podlaga:
Člen 55.1.1, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
11. 12. 2002
Vrsta odločitve:
sklep
Vrsta rešitve:
zavrženje
Dokument:
US22103
Up-717/02-4
20. 2. 2003
SKLEP
Ustavno sodišče je v postopku za preizkus ustavne pritožbe A. A. iz Ž., ki ga zastopa B. B., odvetnica v Z. pri Z., na seji senata dne 4. februarja 2003 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94) sklenilo:
Ustavna pritožba A. A. zoper sodbo Višjega sodišča v Celju št. Cp 363/2001 z dne 24. 4. 2002 v zvezi s sodbo Okrajnega sodišča v Šmarju pri Jelšah št. P 254/94 z dne 19. 9. 2000 se zavrže.
Obrazložitev
1. Z izpodbijano sodbo je Višje sodišče zavrnilo predlog pritožnika, v pravdi tožnika, za izločitev dela zapuščine ter potrdilo sodbo sodišča prve stopnje. V ustavni pritožbi pritožnik zatrjuje kršitev pravice do enakega varstva pravic po 22. členu Ustave. Zoper izpodbijano sodbo je ustavni pritožnik vložil tudi pobudo za vložitev zahteve za varstvo zakonitosti, ki pa ni bila vložena.
2. Po prvem odstavku 52. člena Zakona o Ustavnem sodišču (v nadaljevanju ZUstS) je ustavno pritožbo treba vložiti v roku 60 dni od vročitve posamičnega akta, zoper katerega je mogoča ustavna pritožba. To pomeni, da je rok za vložitev ustavne pritožbe zoper izpodbijano sodbo začel teči z vročitvijo sodbe Višjega sodišča in ne šele takrat, ko je pritožnik dobil obvestilo državnega tožilstva, da zahteva za varstvo zakonitosti ne bo vložena.
3. Iz obvestila Državnega tožilstva Republike Slovenije z dne 4. 10. 2002 izhaja, da se je pritožnik oziroma njegov pooblaščenec z izpodbijano sodbo, zoper katero je bila vložena pobuda za vložitev zahteve za varstvo zakonitosti, seznanil najkasneje do tega dne. To pa pomeni, da mu je bila izpodbijana sodba Višjega sodišča v Ljubljani vročena pred oziroma najkasneje do 4. 10. 2002. Ustavna pritožba, vložena dne 10. 12. 2002, je torej očitno vložena po poteku roka 60 dni od vročitve sodbe Višjega sodišča v Ljubljani št. Cp 363/2001 z dne 24. 4. 2002. Zato jo je Ustavno sodišče kot prepozno zavrglo.
4. Senat Ustavnega sodišča je sprejel ta sklep na podlagi prve alineje prvega odstavka 55. člena ZUstS ter na podlagi prve alineje 52. člena Poslovnika Ustavnega sodišča Republike Slovenije (Uradni list RS, št. 49/98 in 30/02) v sestavi: predsednica senata mag. Marija Krisper Kramberger ter člana Jože Tratnik in dr. Dragica Wedam Lukić. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
mag. Marija Krisper Kramberger